b'\n_START_ARTICLE_\nLietuvos TSR administracinio-teritorinio suskirstymo \xc5\xbeinynas\n_START_PARAGRAPH_\nLietuvos TSR administracinio-teritorinio suskirstymo \xc5\xbeinynas\xc2\xa0\xe2\x80\x93 enciklopedinis leidinys, i\xc5\xa1leistas 2 dalimis 1974 ir 1976 metais. Leido leidykla \xe2\x80\x9eMintis\xe2\x80\x9c. \xc5\xbdinyno reng\xc4\x97jai Zigmuntas Noreika ir Vincentas Stravinskas. Pagrindiniai \xc5\xbeinyno tikslai\xc2\xa0\xe2\x80\x93 pateikti tuometin\xc4\xaf administracin\xc4\xaf\xc2\xa0\xe2\x80\x93 teritorin\xc4\xaf suskirstym\xc4\x85 ir pateikti kuo tikslesnes vietovard\xc5\xbei\xc5\xb3 formas. Tai pirmasis ir kol kas (2009\xc2\xa0m. duomenimis) vienintelis Lietuvos gyvenvie\xc4\x8di\xc5\xb3 registras, kuriame pateikiami tiek geografiniai, tiek ir lingvistiniai vis\xc5\xb3 to meto gyvenvie\xc4\x8di\xc5\xb3 (i\xc5\xa1skyrus miest\xc5\xb3 dalis) ypatumai._NEWLINE_Vietovard\xc5\xbei\xc5\xb3 norminim\xc4\x85 pateik\xc4\x97 Lietuvos moksl\xc5\xb3 akademijos Lietuvi\xc5\xb3 kalbos ir literat\xc5\xabros institutas. \xc5\xa0iam darbui vadovavo Aleksandras Vanagas.\n_START_SECTION_\nI dalis\n_START_PARAGRAPH_\nPirmojoje dalyje nurodomos visos LTSR gyvenviet\xc4\x97s\xc2\xa0\xe2\x80\x93 miestai, miesto tipo gyvenviet\xc4\x97s, miesteliai, kaimai, vienkiemiai, taip pat administraciniai vienetai\xc2\xa0\xe2\x80\x93 rajonai ir apylink\xc4\x97s (nurodant j\xc5\xb3 plot\xc4\x85, administracinius centrus, \xc5\xabkio subjektus). Gyvenviet\xc4\x97s nurodomos pagal administracin\xc4\x99 priklausomyb\xc4\x99, pateikiamas kir\xc4\x8diavimas ir atstumas iki administracinio centro._NEWLINE_\xc5\xbdinios pateikiamos remiantis LTSR Auk\xc5\xa1\xc4\x8diausiosios Tarybos Prezidiumo \xc4\xafsakais, \xc5\xbeem\xc4\x97s \xc5\xabkio, automobili\xc5\xb3 transporto ir plent\xc5\xb3 ministerij\xc5\xb3, rajon\xc5\xb3 komitet\xc5\xb3 ir gele\xc5\xbeinkelio apygard\xc5\xb3 duomenimis. Administracinis pavaldumas pateikiamas pagal 1972\xc2\xa0m. spalio 1 d. b\xc5\xabkl\xc4\x99.\n_START_SECTION_\nII dalis\n_START_PARAGRAPH_\nAntrojoje dalyje pateikiamas ab\xc4\x97c\xc4\x97linis vis\xc5\xb3 gyvenvie\xc4\x8di\xc5\xb3 s\xc4\x85ra\xc5\xa1as, pateikiant j\xc5\xb3 kir\xc4\x8diavim\xc4\x85 ir administracin\xc4\xaf pavaldum\xc4\x85 (apylink\xc4\x97 ir rajonas, pagal 1976\xc2\xa0m. liepos 1 d. b\xc5\xabkl\xc4\x99)._NEWLINE_\xc5\xbdinyno pabaigoje pateikiama LTSR AT Prezidiumo \xc4\xafsak\xc5\xb3 i\xc5\xa1ra\xc5\xa1ai d\xc4\x97l tam tikr\xc5\xb3 gyvenvie\xc4\x8di\xc5\xb3 sujungimo ar i\xc5\xa1braukimo i\xc5\xa1 apskaitos duomen\xc5\xb3, taip pat informacija apie administracinius-teritorinius poky\xc4\x8dius nuo 1959\xc2\xa0m. vasario 1 d. iki 1976\xc2\xa0m. liepos 1 d._NEWLINE_Pirmojoje dalyje pasteb\xc4\x97tos vietovard\xc5\xbei\xc5\xb3 ra\xc5\xa1ymo korekt\xc5\xabros klaidos ir kiti netikslumai i\xc5\xa1taisyti antrojoje dalyje.'